Sklep II Ips 234/2011
Sodna praksa Vrhovnega sodišča, 2012-03-08

dopuščena revizija - nepopolna revizija - priloge revizije - predlog in sklep o dopustitvi revizije kot priloga revizije - zavrženje revizije - pravica do sodelovanja v postopku

Stranka mora v primeru (vložitve) dopuščene revizije tej priložiti (tudi) predlog za dopustitev revizije in sklep o dopustitvi revizije. Le na takšen način je nasprotni stranki zagotovljeno, da (lahko) učinkovito uresniči pravico do izjavljanja v (revizijskem) postopku.

Tožeča stranka sama krije stroške odgovora na revizijo.

1. Tožnik je od toženke zahteval plačilo odškodnine za premoženjsko in nepremoženjsko škodo v znesku 21.113,37 EUR z zakonskimi zamudnimi obrestmi. Sodišče prve stopnje mu je (v delu, pomembnem za revizijo) prisodilo 10.000 EUR za duševne bolečine in 711,40 EUR za stroške pogreba nerojenega otroka, ki je umrl v prometni nesreči deset dni pred predvidenim datumom rojstva.

2. Sodišče druge stopnje je toženkino pritožbo zavrnilo in potrdilo sodbo sodišča prve stopnje glede odločitve o ugoditvi tožbenemu zahtevku.

3. Vrhovno sodišče je s sklepom II DoR 474/2010 z dne 27. 1. 2011 revizijo dopustilo glede vprašanja, ali je po veljavni pravni ureditvi očetu mogoče priznati odškodnino iz naslova duševnih bolečin zaradi izgube nerojenega otroka in izdatkov v zvezi s pogrebom.

4. Tožena stranka v reviziji uveljavlja zmotno uporabo materialnega prava.

5. Revizija je bila vročena tožeči stranki, ki je v odgovoru navedla, da je revizija neutemeljena, in predlagala, da jo Vrhovno sodišče zavrne.

7. Revizijo, ne glede na to, ali je dovoljena (če vrednost izpodbijanega dela pravnomočne sodbe presega 40.000 EUR) ali dopuščena (tretji odstavek 367. člena Zakona o pravdnem postopku, v nadaljevanju ZPP), stranka vedno vloži pri sodišču, ki je izreklo sodbo prve stopnje (prvi odstavek 373. člena ZPP). Za razliko od dovoljene revizije zakon za vložitev dopuščene revizije predpisuje dodatne procesne predpostavke oziroma zahteve: stranki, ki želi vložiti revizijo, mora to na njen predlog s sklepom dopustiti revizijsko sodišče (tretji odstavek 367. člena ZPP), dopuščeni reviziji pa mora priložiti predlog za dopustitev revizije in sklep o dopustitvi revizije (drugi odstavek 373. člena ZPP).

8. Stranka predlog za dopustitev revizije vloži pri Vrhovnem sodišču (drugi odstavek 367.b člena ZPP). O njem odloči s sklepom senat treh sodnikov Vrhovnega sodišča (prvi odstavek 367.c člena ZPP) v nekontradiktornem postopku. Vrhovno sodišče predloga in sklepa ne vroči nasprotni stranki (in tudi ne sodiščema prve ali druge stopnje), temveč le predlagatelju, in sicer ne glede na to, ali predlogu ugodi ali ne, ali ga zavrže. Ker postopek za dopustitev revizije poteka izključno pred Vrhovnim sodiščem, sodišče prve stopnje izve za okoliščino, da je bila revizija dopuščena, šele, ko predlagatelj vloži dopuščeno revizijo s prilogami, nasprotna stranka pa šele po tem, ko ji jo sodišče prve stopnje vroči (prvi odstavek 375. člena ZPP) s pravnim poukom o pravici nanjo podati odgovor (drugi odstavek 375. člena ZPP).

9. V tej luči se formalna zahteva, da mora revident dopuščeni reviziji priložiti predlog za dopustitev revizije in sklep o dopustitvi revizije, vse v zadostnem številu izvodov za sodišče in nasprotno stranko, pokaže prvenstveno kot sredstvo varstva procesnih pravic nasprotne stranke, ki so odraz pravice do enakega varstva pravic pred sodiščem iz 22. člena Ustave RS in iz nje izpeljanega načela kontradiktornosti postopka oziroma pravice do poštenega sojenja iz 6. člena Evropske konvencije o varstvu človekovih pravic. Le na takšen način je nasprotni stranki zagotovljeno, da lahko učinkovito uresniči svojo pravico do izjavljanja v revizijskem postopku.

10. V obravnavanem primeru je tožena stranka dopuščeni reviziji priložila samo sklep o dopustitvi revizije II DoR 474/2010 z dne 27. 1. 2011, ne pa tudi predloga za dopustitev revizije, zato je njena revizija nepopolna.(1)  Ker se v postopku z revizijo ne uporabljajo določbe 108. člena ZPP o vračanju nepopolnih vlog v dopolnitev (336. člen ZPP v zvezi s 383. členom ZPP), je Vrhovno sodišče nepopolno revizijo zavrglo (377. člen ZPP v zvezi z drugim odstavkom 373. člena ZPP). Ker tožeča stranka s svojim odgovorom na revizijo ni pripomogla k odločitvi sodišča, sama krije stroške odgovora (155. člen ZPP).

Op. št. (1):     Primerjaj sklepe II Ips 431/2010, II Ips 410/2010, II Ips 361/2011,

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.